Document ID: /roh_data/filtered/fineweb-2-filterrobots_roh.jsonl.gz/22113

Al segund inscunter da quest gener han ins discutà models sco s’opponer als trends da restar a chasa empè da far part a la vita culturala. La giuventetgna ha tut in autra imaginaziun da cultura che la generaziun pli attempada.
Diversas societads culturalas cumbattan encunter la mancanza da commembras e commembers. A diversas uniuns manca adina puspè ina persuna che surpiglia la responsabladad. Ad instituziuns sco per exempel museums u inscunters da referats manca l’interessenza da la populaziun, saja quai dal publicum giuven u er pli vegl.
Nagin recept final – ma ideas
Organisar projects durant in temp definì empè da fundar societads, indemnisar meglier ils responsabels, chattar persunas propi engaschadas, geniturs che promover meglier lur uffants, tematisar fatgs actuals e betg antiquads tar occurrenzas da referats, integrar activamain persunas gia tar l’organisaziun – questas ed autras ideas èn crudadas al segund inscunter.
In recept final n'è betg sin maisa, ma mintga societad u uniun ha retschavì ina massa ideas per integrar en lur organisaziun.
La Regiun Engiadina Bassa / Val Müstair ensemen cun il Parc da natira Biosfera Val Müstair han envidà persunas responsablas ed interessadas per per la cultura ad in lavuratori cun la finamira «giuven e vegl – crear ensemen perspectivas».